
A PERIOPERATÍV POCT VIZSGÁLATOK JELENTŐSÉGE A SZÍVSEBÉSZETI GYAKORLATBAN - A PROTAMIN HATÁSA AZ INTRAOPERATÍV VISZKOELASZTIKUS TESZTEKRE

Bevezetés: A Point-of-Care (POC) viszkoelasztikus hemosztázis tesztek lehetővé teszik a
véralvadás egyes paramétereinek gyors meghatározását, elősegítve a klinikai
döntéshozatalt és a célzott terápiát. Alkalmazásuk fontos szerepet játszik a szívműtétek
perioperatív ellátásában is. Szívsebészetben az egyik leggyakrabban alkalmazott teszt a
ClotPro EX-test, ugyanis polybrene tartalma miatt heparinizált vérminták esetében is
használható. A szívmotor alkalmazásával végzett szívműtétek során a heparin
antagonizálása mindig protamin alkalmazásával történik. A protamin irodalmi adatok
alapján, direkt hatásai révén képes lehet a POC tesztek eredményeit átmenetileg
megváltoztatni.
Célkitűzés: Vizsgálatunk célja az volt, hogy megfigyeljük, a hétköznapi gyakorlatban
alkalmazott dózisok mellett, a protamin milyen mértékben képes befolyásolni a ClotPro
EX-test méréseket.
Anyagok és módszerek: A DEKK szívsebészeti klinikáján szívmotor alkalmazásával
végzett nyitott szívműtéten átesett betegek közül azok véralvadási paramétereit vizsgáltuk,
akik az operáció során nem kaptak prothrombin komplex koncentrátumot. Összesen 50
beteg, 12 nő és 38 férfi adatait elemeztük. Az átlagos életkor 66.6±7,39 év volt. Az
operációk során, ClotPro készülék alkalmazásával EX-test készült az alvadási idő (CT)
meghatározására közvetlenül a szívmotor megállítását megelőzően, valamint 5 és 20
perccel a protamin beadását követően. A mérési eredményeket és a betegpopuláció
jellemzésére szolgáló adatokat prospektíven gyűjtöttük össze. Az adatfeldolgozáshoz
Jamovi statisztikai szoftvert alkalmaztunk.
Eredmények: Az EX-test CT átlagos értékei az ECC során voltak a legmagasabbak (106,7
± 25,2 s) és az idő előre haladtával fokozatos csökkenést mutattak (90,1 ± 16,8 s és 75,4 ±
13,4 s sorrendben). Az ANOVA teszt szignifikáns eltéréseket észlelt minden vonatkozó
adatsor tekintetében (p<0,001). Az észlelt CT megnyúlás ECC alatt mérve mind az 50
esetben abnormális értéket mutatott, ami 26 mérésnél elérte a 100 másodpercet. Az 5 és 20
perces méréseknél a normál tartományt meghaladó értékek 45 és 39 esetben, 100
másodpercet elérő CT érték 14 és 3 esetben voltak észlelhetőek.
Következtetések: Az EX-test CT értékének eltérései elsősorban a magas dózisú heparin
direkt hatásával magyarázhatóak. A protamin beadását követően 5 perccel a CT értékének
szignifikáns rövidülése a heparinizáció felfüggesztésével, míg az 5 és 20 perces mérések
között észlelt különbség a protamin hatásával lehetnek magyarázhatóak.



